İbrahim Qafarov

İbrahim Musa oğlu Qafarov () — azərbaycanlı dövlət və siyasi xadim; Azərbaycan Respublikasının Milli Məclisinin I çağırış deputatı.

 Həyatı 
İbrahim Qafarov 23 noyabr 1936-cı ildə Ermənistanda İrəvan mahalının Zəngibasar rayonunun Hacı Elyaz kəndində anadan olmuşdur. 1953-cü ildə Sabirabad şəhərində orta məktəbi bitirmişdir. 1954–1959-cu illərdə Gəncə Kənd Təsərrüfatı İnstitutunun aqronomiya fakültəsində təhsil almışdır. Əmək fəaliyyətinə 1959-cu ildə Sabirabad rayonunun H. Aslanov adına kolxozunda başlamışdır. 1963–1964-cü illərdə Gəncə şəhərində kolxoz və sovxozlara rəhbər kadrlar hazırlayan kursda təhsil almışdır. 1964-cü ildən Sabirabad rayon Partiya Komitəsində təlimatçı, 1965-ci ildən Sabirabad rayon taxıl məhsulları satış bazasında direktor, 1973-cü ildən Partiyanın XX qurultayı adına kolxoz idarə heyətinin sədri,, 1985-ci ildən Sabirabad Kənd Təsərrüfatı Texnikumunun direktoru, 1990-cı ildən "Əkinçi" kooperativinin sədri vəzifələrində işləmişdir.

 Siyasi fəaliyyəti 
1981-ci ildən Sabirabad rayon Xalq Deputatları Soveti İcraiyyə Komitəsinin sədri olmuşdur.

1995-ci il noyabrın 12-də baş tutan parlament seçkilərində 83 nömrəli Sabirabad-Salyan dairəsindən Yeni Azərbaycan Partiyasının namizədi olan İbrahim Qafarov I çağırış Milli Məclisin deputatı seçilmişdir. 1995-ci il noyabrın 24-dən səlahiyyətlərinin icrasına başlayan İbrahim Qafarov Milli Məclisin Aqrar siyasət Daimi Komissiyasının sədr müavini, Azərbaycan—Qazaxıstan parlamentlərarası əlaqələr üzrə işçi qrupunun isə üzvü olmuşdur.

İbrahim Qafarov ailəli idi, yeddi övladı var.

İbrahim Qafarov 2018-ci il sentyabrın 26-da 81 yaşında vəfat etmişdir.

 Təltifləri 
 "Əmək igidliyinə görə" medalı — 1974
 "Qırmızı əmək bayrağı" ordeni — 1982

 İstinadlar 

Kateqoriya:Zəngibasar mahalında doğulanlar
Kateqoriya:Yeni Azərbaycan Partiyasının üzvləri
Kateqoriya:Azərbaycan Milli Məclisinin I çağırış deputatları
Kateqoriya:Azərbaycan siyasətçiləri
Kateqoriya:Sabirabad Rayon Xalq Deputatları Soveti İcraiyyə Komitəsinin sədrləri